COMUNICAT D’ESQUERRA NACIONALISTA VALENCIANA I DE L’ACR "CONSTANTÍ LLOMBART" ------------------------------------------- EL CONFLICTE ÀRAB ISRAELIÀ, HISTÒRIA DE UNA HIPOCRESIA L’Estat d’Israel des de fa més de quaranta anys incompleix les resolucions del Consell de Seguretat de l’ONU (Resolució 194 del Consell de Seguretat) que obliga a Israel a retirar-se a les fronteres de 1967 i també incompleix la Carta de Nacions Unides, concretament en el seu article 25, quan diu “Els Membres de les Nacions Unides convenen en acceptar i complir les decisions del Consell de Seguretat d’acord amb aquesta Carta.” Però des de fa més de tres setmanes Israel està actuant violentament amb un alt poder de destrucció d’estructures civils i de morts contra l’estat veí del Líban. La mateixa Carta de Nacions Unides en el seu article 2 diu: “P er a la realització dels Propòsits consignats en l'Article 1, l'Organització i els seus Membres procediran d'acord amb els Principis següents: (...) 3. Els Membres de l'Organització arreglaran les seues controvèrsies internacionals per mitjans pacífics de tal manera que no es posen en perill ni la pau i la seguretat internacionals ni la justícia. 4. Els Membres de l'Organització, en les seues relacions internacionals, s'abstindran de recórrer a l'amenaça o a l'ús de la força contra la integritat territorial o la independència política de qualsevol Estat, o en qualsevol altra forma incompatible amb els Propòsits de les Nacions Unides. 5. Els Membres de l'Organització prestaran a aquesta tota classe d'ajuda en qualsevol acció que exercisca de conformitat amb aquesta Carta, i s'abstindran de donar ajuda a cap Estat contra el qual l'Organització estigués exercint acció preventiva o coercitiva.” Així doncs, ens preguntem, per què la Comunitat Internacional tant la ONU (Consell de Seguretat), els Estats Units d’Amèrica i la Unió Europea no exigeixen el compliment de la legalitat internacional? Esquerra Nacionalista Valenciana i l’associació cultural i republicana Constantí Llombart, dins del republicanisme sobiranista valencià defensem la vigència dels següents principis: 1r.- La legalitat internacional per tal de ser ho, cal que siga exigida front a tots. La llei ha de ser igual per a tots, no pot hi haver cap Estat que tinga patent de corsari per a incomplir-la quan li vinga de gust, com és el cas de Israel que incompleix d’una manera palesa les Resolucions de l’ONU, o el cas d’EUA i Anglaterra quan ho fan al marge de l’ONU com és la invasió d’Iraq. 2n.- Tots els Estats de l’Orient Mitjà tenen el dret de viure dins de fronteres segures i reconegudes internacionalment, i això suposa garantir a Israel i a Palestina a tenir els seus propis estats sobirans, d’acord amb els dictàmens de l’ONU, amb fronteres segures i sense ingerències en la seua integritat. 3r.- El dret inalienable dels pobles a la llibertat sense domini i a la resistència enfront l’ocupació; dret que han exercit el pobles davant tota ocupació, com vam fer els valencians en la Guerra de Successió, han exercit els pobles de Vietnam, Afganistan, Iraq, Algèria, etc. etc., inclòs els EUA davant el Regne Unit amb la seua declaració de independència. 5è.- Els acords que recullen una pau justa i duradora basada en el dret internacional en general i en particular totes les Resolucions del Consell de Seguretat de l’ONU, el reconeixement dels drets humans individuals i col·lectius dels pobles que hi viuen en aquesta regió de la mediterrània oriental així com la fixació de condicions que garantisquen un just nivell de vida per als habitants d’Orient Mitjà. 6è.- El reconeixement d’un status especial de la Ciutat de Jerusalem, que té la condició de Ciutat Santa per a les tres grans religions monoteistes (jueus, cristians i l’islam). 7è.- La fixació si escau de una força internacional de pau per tal de garantir la prevalència del Dret Internacional, la pau, la llibertat i el respecte dels drets humans així com la seguretat de tots els pobles i estats de l’Orient Mitjà. El silenci no pot estar còmplice davant un genocidi i violacions flagrants del Dret Internacional allà on es produeixen, per tant cal deixar palès que la Unió Europea no pot abstenir-se davant les agressions a drets com la vida, la seguretat, de les persones que són continuadament menystinguts. Europa ha de complir allò que diu la “Carta de les Nacions Unides”: “5. Els Membres de l'Organització prestaran a aquesta tota classe d'ajuda en qualsevol acció que exercisca de conformitat amb aquesta Carta, i s'abstindran de donar ajuda a cap Estat contra el qual l'Organització estigués exercint acció preventiva o coercitiva.” En aquest sentit demanem, com europeus, l’aplicació del nostre compromís i la revisió dels acords de la Unió Europea amb l’estat d’Israel mentre continue en el seu incompliment dels acords de l’ONU. Sols quan els Estats que violen la legalitat internacional sàpiguen que tindran una condemna eficaç aquests estats estaran respectuosos amb el Dret Internacional i amb els Drets Humans, si així no ho fem estarem fent una política hipòcrita en el conflicte de l’Orient Mitjà, i no els ajudarem a trobar una pau tant de temps anhelada per tothom de bona voluntat. País Valencià, 3 d’agost 2006 ESQUERRA NACIONALISTA VALENCIANA I ACR CONSTANTÍ LLOMBART (membres de la plataforma republicana SOBIRANIA VALENCIANA i de la Coordinadora del País Valencià per la República)