| Per què anem a Madrid el 6-D? Alguns valencians ―a hores d’ara no sabem quants― només som espanyols per imperatiu legal. Ho som des que els valencians, al temps que aragonesos, catalans i mallorquins, ens esborraren del mapa polític d’Europa en 1707. Des que els borbons, per la força de les armes, van decidir que les espanyes esdevingueren Castella i tots esdevingueren espanyols d’aquesta Espanya acastellanada. L’article 2 de la Constitució espanyola de la segona restauració borbònica ―article metafísic per la seua vocació d’absolut, inamovible i etern― es reafirma que els valencians no som sobirans, que no podem decidir per nosaltres mateixos i que estem supeditats políticament a l’Espanya sorgida dels decrets de nova planta. Ara uns espanyols ens diuen que una altra Espanya és possible. Aquests espanyols defensen la república i es manifesten a favor del dret d’autodeterminació dels pobles. No ho tenim clar. Diuen reconèixer el dret d’autodeterminació, però en el nostre territori no fan res perquè els valencians esdevinguem sobirans. Les seues formacions polítiques no són valencianes, són espanyoles. El seu subjecte de sobirania no és el poble valencià. Tal vegada siga una qüestió de temps i molts d’aquests espanyols esdevinguen políticament valencians i treballen per l’assoliment de la sobirania valenciana en un futur, encara que el seu projecte de lliure dependència continués sent d’una Espanya, en aquest cas s’entén, confederal. Per a nosaltres, sobiranistes valencians, que aspirem a unes corts constituents valencianes sobiranes i republicanes, això seria un avanç. Entenem que es pot ser sobiranista valencià i tenir distints projectes d’unió política lliurement acceptades que la Constitució valenciana sobirana tindria que possibilitar. Aquests espanyols republicans ens convoquen a Madrid el 6 de desembre per superar la Constitució de 1978 que legitima la monarquia que va decidir Franco. Però aquesta constitució borbònica també legitima el mateix subjecte de sobirania de la constitució republicana de 1931: el poble espanyol. Constitució de 1931 que aquests republicans d’alguna manera reivindiquen. Els republicans sobiranistes valencians, agrupats en la plataforma republicana SOBIRANIA VALENCIANA, hem decidit anar el proper dimecres dia 6 de desembre a Madrid per manifestar-nos, amb totes les nostres senyeres, per les repúbliques, per la nostra República valenciana. Anem per donar a conèixer la nostra política al costat d’uns espanyols que es reclamen defensors de les llibertats i de la democràcia. Volem que aquests espanyols no ignoren quines són les nostres aspiracions. Volem posar negre sobre blanc allò que defensem. Volem saber fins a on podem comptar amb aquests espanyols republicans. Considerem Madrid, a l’igual que Brussel·les, capitals de centres de poder on els interessos valencians estan en joc. Per això hi anem. Víctor Baeta i Subias, de l’ACR Constantí Llombart, Josep Velasco, d’Esquerra Nacionalista Valenciana Joan Sorribes, d’Estat Valencià Vicent Gisbert, de l’AC valencianisme.com membres de la plataforma republicana SOBIRANIA VALENCIANA i de la Coordinadora del País Valencià per la República. |