| Homenatge als maulets 1707-2007 29 de Juny del 2007 Acte reivindicatiu de "Sobirania valenciana" |
| ### Intervenció del BLOC-València en l’acte sobiranista en el monument als Maulets a càrrec de Víctor Baeta La paella valenciana, mai madrilenya En els estatuts del BLOC llegim: Art. 2.- Els objectius del BLOC són: - L’assoliment de la plena sobirania nacional del poble valencià i la seua plasmació legal mitjançant l’aprovació d’una Constitució valenciana sobirana que contemple la possibilitat d’una associació política amb els països amb els quals compartim una mateixa llegua, cultura i història. I també - La defensa de la república com a forma de govern així com la defensa dels valors republicans. Per la seua part la Constitució espanyola de 1978 diu: Article 1-2. La soberanía nacional reside en el pueblo español, del que emanan los poderes del Estado. Article 1-3. La forma política del Estado español es la Monarquía parlamentaria. Article 2 La Constitución se fundamenta en la indisoluble unidad de la Nación española, patria común e indivisible de todos los espanyoles… i continua. Aquests dos pronunciaments són incompatibles. No és pot ser sobiranista valencia i al mateix temps constitucionalista espanyol. O vols ser lliure i lluites per aconseguir-lo o te resignes a estar sotmès. Amb la Constitució de 1978 els valencians serem esclaus de per vida de les decisions d’un parlament a Madrid. Un parlament ple de forasters on es vota l’estatut d’autonomia valencià i on els valencians som minoria. Altres, no valencians, voten allò que diuen ens convé a nosaltres els valencians. Un parlament on els valencians estem presoners, perquè és un parlament sense llibertat per poder-lo deixar. Cal preguntar als nostres conciutadans , als nostres polítics, quin és el seu subjecte de sobirania. Cal preguntar si la nostra paella, les nostres institucions, la hem de tenir pel mànec els valencians o la tenen que tenir uns altres. A la paella com sabeu se poden afegir distintes verdures i cal controlar molt bé el foc. O els valencians controlem la nostra paella o com ens està passant, ens l’empastaran. Ser valencià i español hasta los tuetanos, com afirma el senyor Camps, és acceptar que la paella sempre te la facen els altres, és consentir que la paella, en comptes de valenciana, sigue madrilenya. És consentir que et furten la paella. Els sobiranistes valencians volem tenir la paella pel mànec i tenir-ne sempre en última instància el control sobre la mateixa. Podem delegar en algú perquè ens ajude però mai perdre el control. Tinc l’orgull de pertànyer al BLOC de València, en nom del qual parle hui ací, en el que per damunt de distintes sensibilitats hem actuat com una pinya en la defensa de la sobirania dels valencians i hem passejat la nostra senyera gegant, les nostres senyeres sobiranes, valencianes i republicanes, pels carrers de la nostra ciutat, però també de dalt a baix del País Valencià, en Alacant, amb el tren republicà i fins i tot les hem passejades en el cor de la metròpoli, reivindicant sempre la sobirania dels valencians, manifestant la nostra voluntat per no estar sotmesos, proclamant que, d’Oriola a Vinaròs, els valencians per damunt de tot! I cridant sense complexos: País Valencià lliure i sobirà! Monument als Maules de València 29 de juny de 2007 ### Intervenció d’Estat Valencià a l’acte Sobiranista de 29 de Juny de 2007 Amics i amigues: Este homenatge als Maulets davant de l’humil monument que els honora a València, no és només això, un recordatori de la seua gesta heroica, de la seua resistència fa ja tres segles a que els valencians deixarem d’existir com a poble lliure per la força de les armes dels Borbons. Amb la guerra, amb el terror, amb la matança de prop d’un 10% de la població valenciana de l’època que va ser passada per les armes, amb el desterrament de valencians cap a tota Europa, amb la imposició del Decreto de Nueva Planta que “por justo derecho de conquista” anul·lava els nostres Furs i la nostra Sobirania com a poble, amb la prohibició d’usar la nostra pròpia llengua, és com es construí esta Espanya de hui… Els maulets quan defensaven el país, defensaven els drets i els interessos del poble pla: hi havia maulets perquè hi havia hagut milers de revoltats en les Germanies anteriors. Tres cents anys després, patim encara aquell Decreto de Nueva Planta, reeditat en forma de Constitució espanyola, una constitució que és el llegat d’una guerra i d’una dictadura militar i feixista que durà 40 anys…, novament amb la força, amb el terror, amb l’aniquilació, amb l’anul·lació i la prohibició, se’ns va imposar la realitat d’esta monarquia que és l’herència que ens deixà Franco i el seu Movimiento Nacional. Tres cents anys després, no han aconseguit ni anul·lar-nos, ni desfer-nos com a poble, ni que oblidàrem què som: valencians. Este homenatge no és solament un recordatori, és i ha de ser un compromís, el de recuperar la nostra plena Sobirania Política per a ser un poble lliure entre els pobles lliures. Hui com ahir som i serem maulets perquè som i serem agermanats, gent del poble pla: “Assumiràs la veu d’un poble, i serà la veu del teu poble, i seràs per a sempre poble…” Visca el País Valencia! Valencians, Sobirania! ### ### INTERVENCIÓ DEL PCPE-PV EN L’ACTE DELS 300 ANYS DEL DECRET DE NOVA PLANTA EN EL MONUMENT ALS MAULETS INTERVENCIÓ A L’ACTE DELS 300 ANYS DEL DECRET DE NOVA PLANTA Companyes i companys, rebeu una salutació en nom del comitè del País Valencià del Partit Comunista dels Pobles d’Espanya. El Decret de Nova Planta del primer Borbó, del que avui es compleixen 300 anys, va suposar una desfeta per a les aspiracions nacionals dels valencians i per als drets de les classes populars de l’època, pels quals lluitaren els Maulets, als qui retem homenatge en aquest acte. Tres segles després, la monarquia imposada pel dictador Franco n’és l’element clau del règim polític que continua entrebancant els drets i les aspiracions nacionals i socials del nostre poble. Els comunistes ens pronunciem per la unió lliure de pobles sobirans en una República democràtica i popular de caràcter confederal, després de la derogació de la actual Constitució i dels Estatuts. Una República que permeta començar a caminar cap al socialisme i pose en peu d’igualtat i amb plena sobirania política i administrativa el conjunt dels pobles de l’estat, basant-se en la seua voluntat lliurement expressada. Som partidaris de la unitat del País Valencià amb els altres pobles d’Espanya. Però, al mateix temps, som partidaris d’una unió lliure i no imposada. Per eixa raó reivindiquem el reconeixement del dret d’autodeterminació per a tots els pobles, també per al valencià. Defensem la unitat de la llengua i el dret a la federació entre aquells pobles amb característiques històriques, culturals i econòmiques comuns que així ho desitgen. 300 anys després de la derrota d’Almansa i el decret de Nova Planta, front la monarquia parlamentària hereva del franquisme i els partits que la gestionen, la lluita per la llibertat i la democràcia continua. SENSE AUTODETERMINACIÓ NO HI HA DEMOCRÀCIA. PER LA REPÚBLICA, L’AUTODETERMINACIÓ I EL SOCIALISME VISCA EL PAÍS VALENCIÀ! |