| ## I CONVENCIÓ PER LA REPÚBLICA AL PAÍS VALENCIÀ ## Coordinadora del País Valencià per la República ## València, 4 de Març de 2007 # PRINCIPIS ORGANITZATIUS ##### ##### LA NECESSITAT DE COORDINACIÓ En els últims anys, el propi desenvolupament i creixement del moviment republicà ha generat la necessitat d'establir espais de coordinació per a la trobada de les distintes organitzacions, plataformes i col·lectius que treballen per la República. En el País Valencià la constitució de la CPVR, fa dos anys, va ser la conseqüència lògica i natural del creixent desenvolupament d'activitats de reivindicació de la república i recuperació de la memòria històrica. Així, les organitzacions republicanes més actives, preocupades pel solapament en el temps d'activitats, per l'abast limitat de les iniciatives portades a terme individualment i per la necessitat de vertebrar al País Valencià un moviment per la república ampli, democràtic, participatiu, amb iniciativa i capacitat d'acció en tot el país, van constituir la CPVR. Després de més d'un centenar d'activitats desenvolupades en l'últim any, el naixement de noves organitzacions republicanes i la celebració per primera vegada d'una mobilització multitudinària en forma de manifestació unitària i reivindicativa, la necessitat de coordinació detectada fa dos anys, es converteix en una exigència per als i les republicanes del País Valencià que volem optimitzar esforços i augmentar la repercussió de nostres iniciatives. EL CARÀCTER DE LA COORDINACIÓ La CPVR és un espai de coordinació de les organitzacions que, des de diferents visions, treballen per la proclamació de la república. En cap cas és, ni ha d'actuar, com la direcció política del moviment republicà, ni una federació o confederació d'organitzacions. Per tant, al seu si s'han d'integrar en igualtat de condicions totes les organitzacions que desenvolupen accions en aquest camp. Com a conseqüència, les iniciatives preses per la Coordinadora afecten només els seus integrants, sense menyscabament que les posicions i propostes adoptades servisquen de referent a organitzacions i persones alienes a aquesta. Les funcions de la CPVR en el grau actual de maduració del moviment republicà són: 1. Ser un espai per a l'intercanvi d'experiències, de debat i contrast de posicions, així com de posada en comú dels recursos –materials, intel·lectuals i polítics- dels seus integrants. 2. Coordinar en el temps les activitats que les distintes organitzacions realitzen a fi d'evitar solapaments i dotar d'un mínim de coherència al conjunt. 3. Unificar aquelles activitats que tinguen el mateix sentit o puguen complementar-se amb l'objectiu d'augmentar-ne la seua repercussió i l'assistència a les mateixes. 4. Organitzar les activitats que per la seua envergadura només es puguen realitzar amb garanties d'èxit en el marc unitari de la Coordinadora. 5. Estimular la constitució de noves organitzacions republicanes procurant l'extensió del moviment republicà a tot el País Valencià. 6. Treballar per a, en la mesura que es puga, homogeneïtzar les propostes i reivindicacions republicanes sent la unitat un valor positiu i d'avanç. 7. Organitzar la publicitat i propaganda de les distintes iniciatives i propostes amb l'objectiu d'augmentar el seu abast i reduir costos. 8. Fomentar el treball unitari en el marc polític Estatal per mitjà de la coordinació amb les organitzacions republicanes de la resta de l'Estat. FUNCIONAMENT DE LA COORDINADORA El funcionament de la CPVR s'ha de regir per la màxima transparència, participació i democràcia en la presa de decisions i posada en pràctica dels acords. Sota aquestos paràmetres: 1. INTEGRANTS I INCORPORACIONS. Les organitzacions integrants de la CPVR assumeixen els seus objectius i funcionament. Les propostes de noves incorporacions hauran de ser anunciades amb antelació en l'ordre del dia, havent de ser aprovada la seua incorporació per majoria. Es recomana que les organitzacions integrants facen constar aquesta condició en les seues publicacions. 2. VOT I CONSENS. Les distintes organitzacions designaran a dos membres, com a màxim, perquè la representen en la CPVR tenint, cadascuna, un vot. La consecució del consens serà el principi que regirà el debat de les propostes. 3. PROPOSTES I IMPLICACIÓ. Les activitats i iniciatives proposades en el marc de la CPVR hauran de ser anunciades amb antelació en l'ordre del dia, havent d'aconseguir per a la seua aprovació el vot de la majoria de les organitzacions presents. Les organitzacions que no hagen secundat les propostes aprovades no tenen l'obligació de participar-hi en elles. 4. COORDINACIÓ I ACTES. La CPVR comptarà amb un coordinador que moderarà les reunions i realitzarà les convocatòries de la CPVR a partir del mandat de l'anterior reunió. Un secretari d'actes s'encarregarà de la redacció de les actes. Els càrrecs de la coordinadora tindran una vigència de dos anys, no obstant podran ser reelegits. 5. REPRESENTACIÓ PÚBLICA. La representació pública de la CPVR en qualsevol activitat pròpia o aliena haurà de ser acordada, per a cada ocasió, pels seus integrants. 6. CONVOCATÒRIES. La convocatòria de reunions serà estipulada, en la mesura que siga possible, en cada reunió de la CPVR podent ser convocada, per raons justificades, per qualsevol de les organitzacions integrants, a través del coordinador. Tota convocatòria anirà acompanyada d'una proposta d'ordre del dia que haurà de ser aprovat al començament de cada reunió. 7. COMISSIONS. La CPRV podrà constituir les comissions de treball necessàries per a assegurar el seu funcionament i el desenvolupament de les activitats acordades. 8. POLÍTICA LINGÜISTA EN PUBLICACIONS. La CPVR promourà mecanismes tendents a discriminar positivament l’ús del valencià entre les organitzacions que la integren fins arribar a la total normalització, com a mitjà per a combatre la substitució lingüista que encara continua. No obstant atenent a la realitat lingüistica actual, i que diverses comarques són quasi en la seua totalitat castellà parlants i a la fi de facilitar la seua difusió i comprensió en aquest àmbits, tots els documents que la CPVR aprove i envie, aniran expresats en les dos llengües oficials del País Valencià encara que donant el tractament de discriminació positiva al valencià. |