| ANNA notícies www.annanoticies.com anna@xarxaneta.org Constituïda la primera Coordinadora estatal per la República El moviment republicà valencià al capdavant de l’estat ANNA notícies. Madrid / València. Ahir dissabte, 18 de novembre, en els locals del CAUM de Madrid es va constituir la primera 'Coordinadora estatal per la República' formada per diverses organitzacions estatals amb seu a Madrid i per organitzacions amb seu al País Valencià. Cal destacar que el republicanisme valencià, per organització, cohesió i implantació va demostrar en aquesta reunió, estar al capdavant del moviment republicà arreu de l'Estat. Aquesta qüestió va quedar palesa des del primer moment quan Roberto Ruiz, de la Plataforma 14 d'abril per la III República, amb seu a València, en la seua primera intervenció va reclamar per a la seua plataforma, però també, per als valencianistes republicans de 'Sobirania Valenciana', representada per Josep Velasco en aquesta reunió, la incorporació de les dos plataformes valencianes amb ple dret a la Coordinadora estatal. Així doncs la presència valenciana en aquesta Coordinadora estatal queda representada per la 'Coordinadora del País Valencià per la República', que anava representada per Cèsar Lledó, Víctor Baeta i Raul Garcia; per la ‘Plataforma 14 d'Abril per la III República’ i per la plataforma republicana i valencianista 'Sobirania Valenciana'. Les organitzacions que formen aquesta coordinadora estatal van voler deixar clar que aquesta no representarà una direcció política del republicanisme i es limitarà a coordinar activitats i facilitar encontres. Manifestació del 6 de desembre Com a primera coordinació es va tractar de l'organització de la manifestació convocada per al dia 6 de desembre a Madrid a les 12:00 des de Cibeles a la Puerta del Sol, amb els lemes: no a la Constitució de 1978, pel dret a l’autodeterminació dels pobles i per la recuperació de la memòria històrica. Es va treballar també en la redacció d'un manifest. En aquest sentit ‘Ciudadanos por la República’ i la ‘Plataforma 14 de Abril por la III República’ amb seu a Madrid, van arribar a un principi d'acord. Per la seua banda la 'Unión Cívica por la República' representada per José María Coronas de Madrid i 'Sobirania Valenciana', convocants també de la manifestació, van manifestar respectivament que farien manifests propis. Es va també acordar que les mobilitzacions al voltant del 14 d'abril del 2007 tingueren un caràcter territorial i es va apuntar la idea de fer una Conferència republicana prenen de model la Conferència republicana del País Valencià convocada per a febrer del 2007. Els valencians formaran un bloc propi a la manifestació del 6 de desembre Davant de l’anunci per part part de la plataforma 'Sobirania Valenciana' de formar un ‘bloc valencià’ en la manifestació del dia 6 de desembre, la ‘Coordinadora del País Valencià per la República’ està estudiant fer seua aquesta proposta i encapçalar aquest ‘bloc valencià’ amb la mateixa pancarta que va recórrer els carrers de Valencia en la primera manifestació republicana que es va realitzar el 13 de maig passat. Amb aquest ‘bloc valencià’ en la manifestació del dia 6 de desembre, es pretén portar les reivindicacions republicanes i valencianes en aquesta manifestació que es farà a la capital del 'Reino'. 'Sobirania Valenciana' està fent una crida a tots els sobiranistes valencians, catalans, bascs, gallecs, etc. residents a Madrid perquè es sumen a aquest bloc valencià per afegir a la reivindicació per la República, la reivindicació del dret del poble valencià, i de la resta de pobles, a la seua sobirania política. Autobusos per anar a la manifestació del dia 6 de desembre ‘Sobirania Valenciana’ i la ‘Plataforma Castellonenca 14 d’abril per la III República’ han contractat autobusos per anar a la manifestació del dia 6 de desembre a Madrid. Des de Castelló de la Plana eixiran des la ‘Farola’ del parc Ribalta a les 5:00. Des de València en la Font de Vivers en el passeig de l’Albereda a les 6:00 Reserves: republica@sobiraniavalenciana.org coordinapvrepublica@gmail.com |