| Comissió organitzadora 1a Convenció per la República al País Valencià coordinapvrepublica@gmail.com TEL: 661 105 056 a partat de correus 12096 València 46020 NOTA DE PREMSA VALÈNCIA, 8 febrer 2007 Els republicans valencians organitzen la 1a Convenció per la República al País Valencià La Coordinadora del País Valencià per la República ―que agrupa diversos col·lectius republicans de pobles del País Valencià des de Vinaròs-Benicarló del Baix Maestrat fins a Oriola del Baix Segura, plataformes republicanes com la ’14 d’abril per la III República’, ‘Ciutadans per la República’ i ‘Sobirania Valenciana’, alhora que compta amb el suport i participació de distints partits polítics de l’esquerra valenciana― celebrarà el diumenge, dia 4 de març del 2007, al saló d’actes del Complex Esportiu-Cultural Petxina que la Fundació Esportiva Municipal de València té al Passeig de la Petxina, 42, la 1a Convenció per la República al País Valencià. Cèsar Lledó, acoblador de la Coordinadora del País Valencià per la República i membre de la Comissió Organitzadora de la Convenció, ha manifestat: “Els objectius que ens hem plantejat són, fonamentalment, dos: en primer lloc establir el tipus d’organització que en el futur ha de tenir la Coordinadora del País Valencià per la República; en aquest sentit s’han redactat dues ponències que estan en període d’esmenes. Una primera ponència de caràcter polític, amb una declaració i un manifest, i una segona ponència organitzativa. Aquests documents, amb les esmenes que no s’hagen acceptat, passaran a ser votats en la Convenció. El segon objectiu és demanar informació dels distints partits i organitzacions que es manifesten republicans sobre el caràcter de la república que propugnen, incloent el subjecte de sobirania que es contempla i el Full de Ruta per assolir-la. En aquest sentit ens hem dirigit al PSPV-PSOE, EUPV i BLOC i a la resta de l’esquerra valenciana perquè aporten les seues propostes com a documents fora de discussió per a ser incorporats als documents anteriors” La Coordinadora del País Valencià per la República, anuncia també que la manifestació ‘PER LA REPÚBLICA’ que el 13 de maig passat va recórrer els carrers de la ciutat de València, enguany es farà el diumenge 15 d’abril a la ciutat d’Alacant a les 12.30. Per facilitar el desplaçament la Coordinadora ha contractat un tren especial ‘EL TREN REPUBLICÀ’ que des de Castelló, passant per Vila-Real, Nules-Vilavella, Sagunt, Puçol, València Nord, Catarroja, Silla, Benifaió, Algemesí, Alzira, Carcaixent, Xàtiva, Moixent, Villena, Elda-Petrer, Novelda-Aspe i San Vicente del Raspeig, arribarà a Alacant a les 11.45. La documentació es pot llegir a: http://www.constantillombart.org/Convencio/Convencio.htm Gabinet de premsa de la Coordinadora del País Valencià per la República |