`[quan fa dos anys de les eleccions A-2003 del 25-M, Víctor Baeta reflexiona sobre aquells resultats i els extrapola envers les A-2007. El mateix fa amb els resultats del referèndum per la Constitució Europea. I en els dos casos té en compte l'augment d'escons anunciats] ¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬¬ PUNT DE PARTIDA per Víctor Baeta i Subias Aquesta darrera setmana la direcció d'EUPV s'ha reunit per separat amb les direccions del BLOC, d'Els Verds i d'ERPV. A ningú se li escapa que la fita del 2007 — les eleccions al parlament valencià— ha planejat en els tres encontres. L'amarga lliçó dels resultats del 25 de maig del 2003 per a tota l'esquerra valenciana amb els quals el PP renovava la majoria absoluta — el Bloc, amb un 4,77% dels vots, es quedava fora; EUPV salvava els mobles amb un 6,45 % gràcies al vots d'Els Verds més els d'una part del valencianisme d'esquerres i, finalment, ERPV i PCPE recollien uns testimonials 0,32% i 0,16% — sembla que a hores d'ara ha sigut compresa per bona part de les direccions polítiques d'aquestes cinc formacions. No crec errar si dic que la immensa majoria dels votants d'aquests partits de l'esquerra valenciana, d'altres que es van abstenir i d'aquells que van creure que votaven "útil" —que veuen en la majoria absoluta del PP, però també en el bipartidisme del PP i del PSOE, el mur que impedeix desenvolupar polítiques valencianes i d'esquerres— desitjarien per al 2007 que s'ajuntaren els vots de tot allò, valencià i d'esquerra, que no siga PSOE i PP. Malauradament l'experiència ens diu que això no serà senzill. No sempre els partits tenen la capacitat suficient per estar a l'altura dels desitjos del seu electorat. És un fet històric la falta de liderat polític en l'esquerra valenciana. Però és el que hi ha i no val de res lamentar-se. Caldrà superar les nostres deficiències. Però com? En primer lloc tenint la certesa que som majoria i podem guanyar les institucions valencianes; assumint cadascú de nosaltres — votants i actuals abstencionistes; membres de partits, sindicats i associacions; cadascú dels quadres polítics, sindicals i socials; cadascuna de les direccions polítiques;...— la responsabilitat de posar per damunt de tot els interessos dels treballadors i treballadores valencianes, els interessos d'aquells valencians i valencianes que aspirem a viure en un món lliure, just, solidari i respectuós amb la natura... de tot allò que representa el conjunt d'interessos de l'esquerra valenciana. En segon lloc crear tal clamor de la voluntat col•lectiva de l'esquerra valenciana per guanyar —amb la participació de tothom i la democràcia en el si del moviment— en el projecte alliberador, que obligue deixar a un costat els interessos ajustats i partidaris. Això és fàcil dir-ho però reconec que no és senzill de fer-ho. Malgrat tot propose com a punt de partida començar per prendre consciència, amb rigor, d'on partim i quines són a hores d'ara les nostres perspectives per arribar, l'esquerra valenciana, a ser decisiva per poder legislar i governar al País Valencià. Els resultats electorals dels que partim són els següents: Castelló: Bloc 5,94%; Entesa 4,47% (1 diputat d'EU); ERPV 0,47%; PCPE 0,16% València: Entesa 7,14% (2 diputats d'EU,1 d'Els Verds); Bloc 4,99%; ERPV 0,31%; PCPE 0,14% Alacant: Entesa 6% (2 diputats d'EU); Bloc 3,95%; ERPV 0,27%; PCPE 0,19% Cal dir de bestreta que els resultats del Referèndum de la Constitució Europea, malgrat els alts percentatges del `No', en nombre de vots no superen en cap cas els que sumaren en les A-2003 les quatre candidatures: EU-Verds+Bloc+ERPV+PCPE. Però si als `No' li sumem els vots en blanc, amb la hipòtesi que els `Sí' són vots del PSOE i part del PP i l'abstenció majoritàriament del PP, amb un vot insignificant de l'extrema dreta pel `No', llavors, i malgrat l'alta abstenció, superem en escreix els resultats dels 2003. Els vots `No' i blancs són, ara, la nostra bossa de vots. Aquest són els resultats comparats, primer els de A-2003 i després els del referèndum R-2005 sumant els `No' i els blancs: Castelló: 31.361 (11,04%) / 27.069 + 11.761= 38.830 València: 167.440 (12,58%) / 146.719 + 51.818= 198.537 Alacant: 81.308 (10,41%) / 70.945 + 29.280= 100.225 Total PV 280.109 (11,70%) / 244.733 + 92.859= 337.592 Farem l'estudi amb els resultats absoluts del A-2003 i del R-2005. Per a les A-2007 el nombre de diputats està previst que passe de 89 a 99. La distribució pensen fer-la de la següent manera: 20 diputats per cada circumscripció electoral i els 39 restants repartits en proporció al cens de població de cada una de les tres demarcacions respecte al total del País Valencià. A falta d'aquesta dada, que encara no se sap, he fet una distribució a partir del cens de votants de les darreres eleccions generals, les G-2004, amb la següent estimació: Castelló, amb un cens de 11,67% li corresponen 4,55 diputats; 20+5=25; guanya 2 diputats. València, amb un cens de 54,77% li corresponen 21,36 diputats; 20+21=41; guanya 5 diputats. Alacant, amb un cens de 33,55% li corresponen 13,08 diputats; 20+13=33; guanya 3 diputats. La distribució d'aquest 99 (25+41+33) escons per a les A-2007 en funció dels resultats de A-2003, en el nostre cas sumant els vots d'EU-Verds+Bloc+ERPV+PCPE en una bloc de l'esquerra valenciana `BEV', seria la següent: Castelló: PP 13 diputats; PSOE 10 diputats; BEV 2 diputats (a 274 vots d'obtenir el 3) València: PP 21 diputats; PSOE 15 diputats; BEV 5 diputats Alacant: PP 17 diputats; PSOE 13 diputats; BEV 3 diputats País Valencià: PP 51 diputats: PSOE 38 diputats; BEV 10 diputats. La distribució dels 99 escons prenent com vots de la BEV els `No' i els blancs del R-2005 seria la següent: Castelló: PP 13 diputats; PSOE 9 diputats (prop del 10 a costa del PP); BEV 3 diputats València: PP 20 diputats; PSOE 15 diputats; BEV 6 diputats Alacant: PP 16 diputats; PSOE 13 diputats; BEV 4 diputats País Valencià: PP 49 diputats; PSOE 37 diputats; BEV 13 diputats És a dir repetint els resultats de les A-2003 i malgrat l'augment de 10 diputats que beneficien el bipartidisme aconseguim reduir de 6 a 3 la majoria absoluta del PP. Però si el BEV mobilitza els valencians d'esquerres englobats en el 28,5% de l'abstenció que es va produir en les A-2003, i que seguint la consigna del conjunt de l'esquerra valenciana, no votaren `Sí' i dipositaren una papereta amb el `No' o una en blanc, estaríem ja en condicions de deixar en minoria al PP i condicionar el govern de la Generalitat. Aquest és el punt de partida. Treballem ensems amb rigor, convicció i fermesa. Tenim dos anys per davant. València, 21 maig de 2005 Víctor Baeta i Subias ACR Constantí Llombart www.llibertat.com/cllombart`