La plataforma republicana Sobirania Valenciana formada per l’ACR Constantí Llombart, l’AC Valencianisme.com, Esquerra Nacionalista Valenciana (ENV) i Estat Valencià, es reuní la vesprada d’ahir, dia 9 de gener de 2007, a la seu local de València del Bloc Nacionalista Valencià. A la reunió també van assistir representants d’Esquerra Valenciana (EV), Bloc Nacionalista Valencià (BLOC) i Bloc de Convergència Valencianista. El Bloc d’Esquerra Sobiranista (BES) va excusar la seua presència per problemes d’agenda i Opció Nacionalista Valenciana no va assistir. En primer lloc, i després d’agrair al BLOC la cessió del local per a desenvolupar la reunió i altres futures activitats, i de donar complida informació sobre els darrers actes i activitats republicanes, en les quals el republicanisme sobiranista valencià ha participat de forma molt activa i dinàmica, la plataforma va prendre els acords que segueixen: -Felicitar a la resta d’organitzacions i persones amb les quals s’han desenvolupat les accions de la manifestació realitzada a Madrid on els valencians republicans participaren de forma destacada formant un bloc nacional visible. Per la marxa de les tasques en curs, les accions realitzades o les que s’han previst per als vinents mesos de 2007. -Participar molt activament en la realització de la I Convenció per la República al País Valencia, el proper 4 de març al Complex Municipal de la Petxina, tant en la fase d’elaboració de documents com en les tasques de la convocatòria. - Proposar la ciutat d’Alacant per convocar el diumenge 15 d’abril, la manifestació nacional del País Valencià d’enguany PER LA REPÚBLICA, en homenatge a la darrera ciutat que acollí la II República i en homenatge a els darrers ciutadans i ciutadanes que defengueren allà la legitimitat democràtica. - Convocar a tots els republicans de les distintes comarques a concentrar-se en les estacions més properes per agafar el Tren Republicà model 4X40R amb tres vagons i amb una capacitat de 664 persones (348 assegudes) que per al dia de la manifestació, el diumenge 15 d’abril, ha segut reservat per transportar els republicans valencians en aquest servei públic des de Vinaròs a Alacant, passant per Benicarló, Alcalà de Xivert, Torreblanca, Orpesa, Benicàssim, Castelló, Vila-real, Nules, Sagunt, Puçol, València, Alfafar, Catarroja, Silla, Benifaió, Algemesí, Alzira, Carcaixent, Xàtiva, Canals, Moixent, La Font de la Figuera, Villena, Sax, Elda-Petrer, Monòver, Novelda i Sant Vicent del Raspeig, servint no sols de transport per als ciutadans que vulguen participar en la manifestació d’Alacant sinó també de motiu de vertebració i promoció de la causa republicana valenciana. - Felicitar també a la resta de persones i entitats de la Coordinadora del País Valencià per la República per l’obertura del discurs i bases del nou moviment republicà que està aconseguint, tot fent seus, com a valors principals, els drets dels pobles que defensaren la II República ahir i que hui aspiren a recuperar la seua pròpia sobirania unint-la a l’ideal republicà del segle XXI. - Com a plataforma fem ja una esmena als documents a presentar a la I Convenció per la República al País Valencià, en el sentit que no es faça esment d’una possible reivindicació d’una III (tercera) República, és a dir, d’un estat espanyol que no considere prèviament la sobirania de cada país. - Proposar com a document annex als documents finals de la I Convenció per la República al País Valencià la declaració republicana i sobiranista de la nostra pròpia plataforma. - Proposar Lleida o Saragossa com a pròximes seus de la reunió de la coordinadora en l’àmbit estatal. Respecte a les eleccions autonòmiques i municipals de 2007 i els moviments polítics realitzats en les darreres setmanes, la plataforma republicana Sobirania Valenciana, va acordar: - Saludar l’acord Compromís pel País Valencià, a que han arribat Esquerra Unida, el Bloc Nacionalista Valencià, Els Verds del País Valencià, Els Verds Esquerra Ecologista i Izquierda Republicana. - Saludar la coalició Opció Nacionalista Valenciana-Esquerra Nacionalista Valenciana. - Fer un valoració explícita de la tasca realitzada pel diputat Carles Arnal, a qui reconeixem un comportament i una activitat exemplar en l’última legislatura i de forma singular perquè ha sigut l’únic parlamentari que en tot moment ha fet una defensa sense renúncies a les posicions sobiranistes. - Fer públic el nostre posicionament respecte que encara és possible, i al nostre parer necessari i positiu, que Compromís pel País Valencià s’óbriga a la resta de forces polítiques i subratlle així la importància de fer convergir les diferents sensibilitats progressistes i valencianistes del país com Esquerra Valenciana, Esquerra Nacionalista Valenciana, Estat Valencià, Partit Comunista dels Pobles d’Espanya, Opció Nacionalista Valenciana…