| I CONVENCIÓ PER LA REPÚBLICA AL PAÍS VALENCIÀ Coordinadora del País Valencià per la República València, 4 de Març de 2007 DECLARACIÓ Nosaltres valencians, homes i dones de distintes ètnies i condicions que vivim en pobles i ciutats de les comarques del País Valencià, responent a la convocatòria de la ‘Coordinadora del País Valencià per la República’, reunits avui en convenció lliure i sobirana, davant de la nostra llibertat individual, declarem: 1. Que la corrupció econòmica i política, les calamitats socials, la destrucció de la natura, la llengua i la cultura que patim els valencians, tenen el seu origen en la ignorància, la cobdícia o el menyspreu dels drets humans. Que la família reial dels Borbons són l’instrument d’aquells que es beneficien d’aquesta situació; des del primer rei d’aquesta casta fins al darrer. Des de Felip V de Castella que va abolir la sobirania dels valencians pel Decreto de Nueva Planta en 1707, tenint com a única base jurídica “el justo derecho de conquista”, fins a Joan Carles I d’Espanya, imposat tras l’abolició il.legal de la Constitució de 1931 de la II República espanyola mitjançant una sagnant guerra, l’extermini físic dels demòcrates i de quaranta anys de terror. La monarquia restaurada pel genocida Franco i la Constitució de 1978, que pretén legitimar-la, són les institucions que fonamenten l'actual estat de dret. 2. El dret dels valencians a lluitar per la llibertat sense domini, la igualtat sense privilegis i la fraternitat sense condicions. És a dir, el dret dels valencians per assolir la República i la sobirania política per organitzar-nos en un règim democràtic amb un sistema social just que la faça possible. El dret dels valencians a crear llaços fraternals amb catalans, aragonesos, castellans i amb tota la resta de pobles de la humanitat. El dret dels valencians a renunciar a la violència i a la guerra per dirimir els conflictes humans. 3. Que ja ha arribat l’hora d’exigir als representants polítics que es reclamen republicans a no doblegar-se davant del domini dels suplantadors i falsejadors de la llibertat i de la democràcia. A exigir-los la defensa, sense ambigüitats, de la República i l’acció política per assolir-la. I si no ho fan, caldrà rebutjar-los com els nostres representants, per còmplices amb els enemics de la societat oberta. |