Reunits en assemblea, el 14 de novembre del 2004 a la ciutat de València, els i les membres de l’Associació Cultural i Republicana Constantí Llombart ACORDEN: 1. Reafirmar-se en la defensa d’un projecte polític per al País Valencià: · sobiranista · republicà d’esquerres · i de lliure Confederació amb Catalunya i les Illes Balears. 2. En uns moments en què els republicans espanyols estan reorganitzant-se i desplegant un seguit d’iniciatives per fer possible la III República espanyola on contemplen, sense especificar, el dret d’autodeterminació dels pobles, l’associació Constantí Llombart creu necessari plantejar a les forces polítiques i socials, que es consideren valencianes, republicanes i no espanyoles, així com a qualsevol persona interessada, la unió tàctica dels valencians no espanyols, per anar marcant la nostra línia republicana: valenciana i sobiranista. 3. En aquest sentit proposem un document de discussió que hem titulat: ”Per la sobirania del poble valencià i la seua plasmació legal: la Constitució Valenciana i la República Valenciana” i que a continuació reproduïm. |||||||||||||||||||||||||||||||| Per la sobirania del poble valencià i la seua plasmació legal: la Constitució valenciana i la República valenciana. >Per la sobirania del poble valencià Els valencians i valencianes que no acceptem l'anomenada "nació espanyola" com la nostra nació, ni la seua Constitució, ni el seu subjecte de sobirania i aspirem a una societat valenciana lliure, democràtica i sobirana per a decidir allò que millor ens convinga, volem plantejar aquesta aspiració, obertament i en el temps, als nostres conciutadans del País Valencià per a fer-la, en un futur, majoritària i expressió de la voluntat general. Que el poble valencià siga el nostre i únic subjecte de sobirania significa que els valencians puguem exercir les facultats, aquelles que decidim que ens donem a nosaltres mateixos, amb llibertat i amb autoritat completes, sense intervenció ni control d'organismes exteriors. És en aquest sentit que els sobiranistes valencians proclamem, com a objectiu polític, que el País Valencià, el poble valencià, ha de donar-se lliurement la seua llei de lleis: la Constitució valenciana. >La Constitució valenciana: plasmació legal de la sobirania La Constitució valenciana, que nosaltres, valencians i valencianes sobiranistes, volem lliure, igualitària i solidària, ha de ser la llei per damunt la qual no pot haver-ne una altra, i a la qual sols hem de ser lleials, llei que només pot ser referendada pel poble valencià sobirà. >Decidir lliurement el nostre futur i les nostres dependències Des dels distints partits ens plantegen als valencians noves i legítimes propostes d'articulació territorials. D'un costat amb els territoris que compartim la mateixa llengua, és a dir, amb Catalunya i les Illes Balears. D'altre costat els republicans espanyols, amb la proposta que ens fan, d'una "Espanya federal". Finalment la d'una Europa unida. La Constitució valenciana que propugnem ha de deixar oberta, a partir de la nostra sobirania, la concreció d’aquestes relacions o de qualsevol altra. Els pactes del poble valencià sobirà amb aquests àmbits, ja siga els Països Catalans, l’Estat espanyol o la Unió Europea, seran acords que sempre estaran legalment per sota del pacte que entre nosaltres els valencians ens haurem donat lliurement i sobiranament amb la nostra Constitució valenciana. Per als sobiranistes valencians és fonamental l'assoliment de la sobirania del poble valencià amb l'aprovació de la Constitució valenciana perquè entenem que hem de ser nosaltres, i no altres, els qui hem de decidir sobre el nostre futur i sobre tot allò que ens afecte. Sense aquest assoliment de la plena sobirania dels valencians, ara, adés o en el futur, qualsevol acord del parlament espanyol el contemplem com fet al marge del poble valencià i, en conseqüència, imposat per un subjecte de sobirania aliè al nostre. >La República valenciana La proposta de Constitució valenciana que plantegem, la carta magna dels valencians amb sobirania plena, contempla el País Valencià com una República valenciana de treballadors de tota mena que s'organitza en règim de llibertat, igualtat i fraternitat. Però, aquest reconeixement de facto, de la plena sobirania dels valencians que volem plasmar en la Constitució i la República valencianes, sols podrà ser possible si les forces sobiranistes i republicanes, elegides democràticament, són majoria al País Valencià i s'organitzen en el nostre parlament com a Corts Constituents per a proclamar aquest nou marc polític. Aquesta és la proposta que els sobiranistes valencians fem perquè esdevinguem plenament sobirans per a decidir allò que millor ens convé. >Pel front / convenció sobiranista Som conscients que aquest objectiu se'ns presenta, a hores d'ara, fora de tota expectativa; com inabastable. Però aquesta és la nostra voluntat política a la que cap coacció es farà renunciar i que entenem possible perquè una majoria de valencians i valencianes ho percebran com útil i necessari cara al futur. Ni cal dir que és una tasca que ultrapassa la responsabilitat d'un sol partit. Per això fem des d'ací una crida a totes les persones, forces sobiranistes i republicanes del País Valencià, tant partits polítics com sindicats i col·lectius socials, perquè comencem a treballar ensems en aquest projecte, units en un front / convenció sobiranista, per tal de dotar el nostre país d'un nou marc jurídic que ens permeta deixar de ser un país —si més no percebut pels sobiranistes què avui som— militarment ocupat, econòmicament espoliat, ecològicament agredit, culturalment bandejat i políticament sotmès. [Per la] Convenció sobiranista per la República valenciana ||||||||||||||||||||||||||||||||||||||||||| Per a posar-vos en contacte amb nosaltres podeu dirigir-vos a: cllombart@llibertat.com Associació Constantí Llombart - apartat de correus 12096 - 46080 València País Valencià, novembre de 2004