Nota de premsa El Gremi d’Editors del País Valencià organitza, amb la col·laboració de la llibreria Marca, de l’associació de Comerciants del barri de Sant Just i de l’associació Francesc Pujols, la lª Mostra del Llibre Valencià a Barcelona, per a la diada de Sant Jordi en la plaça de Sant Just. Les editorials valencianes que estaran presents a Barcelona aquest dissabte, 23 d’abril, són: Carena, Tres i Quatre, Campgràfic, Camacuc, Tabarca, Edicions l’Ateneu, L’Avanç, L’Eixam, Denes, Fundació Salvador Seguí, Edicions 96 i Pentagraf. Al llarg del dia, i en la mateixa plaça de Sant Just, es realitzarà el “Festival Pujols” amb teatre, música, dansa i roses. El Gremi d’Editors del País Valencià, membre de la Unió Gremial de València ha redactat per aquest motiu, el següent comunicat: 1er APLEC/MOSTRA D’EDITORS VALENCIANS A BARCELONA. DIADA DE SANT JORDI Un grup d’editors valencians, en un dia tant important per a la cultura que compartim com és la diada de Sant Jordi, ens hem aplegat a la festa del llibre i de la rosa a Barcelona, perquè pensem que Catalunya, com les Illes, són un mercat natural per els editors valencians, de la mateixa manera que, i això ja és un fet, els editors catalans tenen en el País Valencià un mercat del llibre ja consolidat. És enriquidor que en una Europa de les nacions els missatges dels escriptors i pensadors que es vehiculen en una mateixa llengua, en el nostre cas el català, facen arribar el seu missatge als milers dels lectors, no sols del seu territori, sinó dels altres que comprenen els pobles germans amb els mateixos lligams històrics. Cal que la presència de llibres valencians a les prestatgeries de les llibreries catalanes siga una realitat no sols per militància sinó per l’interès dels seus continguts i la qualitat de les seues edicions. Ens adrecem a les institucions catalanes, Generalitat, Diputacions, Ajuntaments, Biblioteques Públiques, perquè donen suport a la cultura compartida. També ens adrecem als editors catalans i a tots els professionals relacionats amb el sector del llibre, la cultura i l’ensenyament, per tal d’oferir-les la nostra col·laboració al temps que els demanem el seu suport i solidaritat. Davant els reptes de la globalització és un absurd no estar preparats per defensar la llengua que ens és comuna i generar aïllaments que a tots ens perjudiquen. Gremi d’Editors del País Valencià. Carrer Navellos, 14 46001 València Tel. 675 608 311 - Tel 961 854 314