| Raimon, Lluís Llach, Lluís Miquel amb Sabina, Miquel Gil amb Pascal Comelade, Pep Sala i onze artistes/grups més participen en el CD del grup VerdCel `Puja al tren republicà’ En una iniciativa sense precedents que va començar fa dos setmanes en els estudis ’Tabalet’ d’Alboraia (L’Horta) amb la gravació de la cançó ‘Puja al tren republicà’ del grup VerdCel , i que ja es pot escoltar des de Ràdio Klara, l’editora ‘Cambra Records’ de Real de Montroi (La Ribera alta) i l’associació cultural i republicana Constantí Llombart estan a punt de fer possible que abans del dia 15 d’abril, –dia que el ‘Tren republicà’ eixirà des de Castelló a Alacant per portar els republicans valencians a la capital de l’Alacantí per participar en la manifestació d’enguany del País Valencià ‘Per la república’– puga eixir un CD on participen Raimon, Lluís Llach, Sabina amb Lluís Miquel, Pep Sala, Miquel Gil amb Pascal Comelade, Al Tall, Òscar Briz, Pep “Botifarra”, Rafa Xambó, Feliu Ventura, Cesk Freixas, Pau Alabajos, Paco Muñoz i La Romàntica del Saladar, amb les cançons que els han sigut demanades i que tenen relació amb l’objectiu de la iniciativa: donar suport al ‘Tren republicà’ i a la manifestació a Alacant del diumenge 15 d’abril que convoca la Coordinadora del País Valencià per la República i que agrupa a un centenar de col•lectius des de el Baix Maestrat fins al Baix Segura. —————– NOTA DE PREMSA Aquest és un missatge per donar a conèixer la notícia d’una nova publicació, el disc recopilatori “Puja al tren republicà”. Els artistes Raimon, VerdCel, Rafa Xambó, Lluís Llach, Òscar Briz, Al tall, Feliu Ventura, Miquel Gil, Cesk Freixas, Lluís Miquel amb J. Sabina, Pau Alabajos, Pep Sala,Pep “Botifarra”, Paco Muñoz, han unit esforços i cançons per donar llenya amb el tren republicà. Aquesta iniciativa discogràfica parteix de l’associació, cultural i republicana, Constantí Llombart, forma part de la Col.lecció “Sobirania i república” i té el seu motiu dins l’acte que el proper dia 15 d’abril tindrà lloc al llarg i ample del País Valencià. Un tren que partirà de Castelló de la Plana, recollirà tot aquell que es vulgui sumar a una manifestació a la ciutat d’Alacant per la República. Aquest acte i aquest disc miren cap endavant, l’any 2007 hi ha convocades eleccions, on es decidirà el marc en què el País Valencià, a partir de llavors, comptarà per canviar o no el panorama polític i social. Aquest tren vol viatjar cap una visió republicana i sobiranista que vaja enllà de les nostàlgies, que propose opcions arrelades en la nostra realitat cultural i que la facen créixer, reconeixent-nos en el propi territori i també unint tot allò separat per la política aplicada els darrers anys indiscriminadament, Sénia amunt i avall. El disc tindrà un tema inicial -estació d’origen - composat per VerdCel, a propòsit del tren republicà - “Puja al tren republicà!”- i comptarà amb les cançons: 0.- Puja al tren republicà. 1.-Somnis Republicans, de Rafa Xambó. 2.- Tirar a matar, d’Òscar Briz. 3.- Monocrom, de VerdCel. 4.- Alacant per interior, de Feliu Ventura. 5.- Homenatge a Teresa (d’Ovidi Monitor), interpretat per Miquel Gil i Pascal Comelade. 6.- Cant dels Maulets, d´Al Tall. 7.- La princesa de la revolta, de Cesk Freixas. 8.- La casa que vull (S. Papasseit), de Lluís Llach. 9.- L’Arbre, de Lluís Miquel amb J. Sabina. 10.- El tren de mitjanit, de Sau (Pep Sala). 11.- Futur en venda, de Pau Alabajos. 12.- Jota de Xàtiva, de Pep “Botifarra”. 13.- Paisatge de l’Ebre , de Paco Muñoz. 14.- Cantarem la vida , de Raimon 15.- Aurora, de La Romàntica del Saladar. La data esperada per publicar aquest disc és la mateixa en què sortirà el “tren republicà”, el proper 15 d’abril. La producció artística del cd “Puja al tren republicà” ha estat treball de Víctor Baeta (de l´associació Constantí Llombart), Alfons Olmo i Carles Llenares (VerdCel). El segell discogràfic que l’editarà és Cambra Records (Ribera Alta). La cançó “Puja al tren republicà” ha estat enregistrada als estudis Tabalet d’Alboraia (l’Horta). Els guanys que genere la venda d’aquest disc, aniran exclusivament a costejar les despeses de l’organització del tren republicà, i els gestionarà l’associació Constantí Llombart. Esperant la vostra col.laboració amb la difusió del projecte restem a la vostra disposició. e.mail: vbsubias@telefonica.net verdcel@mixmail.com telèfon : 600 505 700. webs : www.constantillombart.org www.verdcel.com www.cambrarecords.com Moltes gràcies. Salut! Associació Constantí Llombart, VerdCel i Cambra Records |