I CONVENCIÓ PER LA REPÚBLICA AL PAÍS VALENCIÀ

| I CONVENCIÓ PER LA REPÚBLICA AL PAÍS VALENCIÀ Coordinadora del País Valencià per la República València, 4 de Març de 2007 MANIFEST PER LA REPÚBLICA Celebrem la I Convenció per la Republica en un moment de creixement de la lluita per la III República, tant al País Valencià com al conjunt de l’Estat. Després de molts anys en que, com a conseqüència de l’anomenada “Transició”, semblava que les idees republicanes eren cosa del passat, pervivències nostàlgiques deien, la proclamació de la República és avui més que una esperança, és una reivindicació política que està sobre la taula i s’exigeix amb força al carrer, especialment per part de la joventut. EL MOVIMENT REPUBLICÀ. El moviment per la República és avui una realitat arreu de l’Estat. Encara que lluny de ser el que necessitem per aconseguir el nostre objectiu, la proclamació de la República, el moviment republicà s’ha dotat d’un programa de mínims, els vuit punts, i de mecanismes de coordinació, com ara la Coordinadora del País Valencià per la República (CPVR) i la Coordinadora Estatal Republicana (CER). Les organitzacions republicanes valencianes treballem pels nostres objectius al nostre país, on hem organitzat nombroses activitats i mobilitzacions, entre elles la manifestació Per la República del passat 13 de maig a València, i participem en el desenvolupament del moviment al conjunt de l’Estat. La nostra participació ha estat destacada a les successives Trobades Estatals Republicanes, a les mobilitzacions del 6 de desembre a Madrid i en la formació de la CER. Ens comprometem, des del nostre treball al País Valencià, a seguir desenvolupant el treball conjunt amb les organitzacions republicanes de la resta de l’Estat. NOSTRES PRINCIPIS. Som republicans perquè pensem que la monarquia és una forma d’estat arcaica i minoritària al món actual, un residu antidemocràtic del passat. Sols en un estat república és possible la democràcia plena, començant pel fet elemental que la màxima representació de l’estat estiga sotmesa a la sobirania popular. Les organitzacions republicanes del País Valencià declarem obertament que el nostre objectiu és assolir un règim de justícia i llibertat mitjançant la reinstauració de la República. No ens serveix cap reforma d’un règim que, com el monàrquic, és obsolet i no té cap reforma possible. No considerem legítima la monarquia borbònica per quant suposa una imposició del franquisme, la dictadura sorgida de l’alçament militar que va acabar amb el règim legítim i democràtic que era la II República, que en els seus pocs anys d’existència va propiciar els avanços democràtics i socials més importants de la nostra història, com ara la reforma agrària, l’avanç educatiu o el vot de la dona. LA MONARQUIA IMPOSADA. Considerem la Transició com un canvi en la forma de dominació política, que deixava el poder en les mans dels mateixos grups minoritaris de privilegiats que van conspirar contra la República i van imposar per la força la dictadura. En cap moment es va permetre al poble optar entre Monarquia o República. L’aprovació de la Constitució del 78 es va fer sota el xantatge de la tornada a la dictadura de la mà d’un exèrcit que, com la resta dels aparells de l’estat franquista es va perpetuar sense cap depuració. La Transició esdevenia així una veritable Llei de Punt i Final, precedent de les aplicades després en altres llocs en situacions semblants. La Monarquia encarnada en el rei Juan Carlos I va ser el garant de la continuïtat del franquisme amb altres formes. És per això que la reivindicació republicana implica alguna cosa més que un canvi en la forma d’estat. Es també la reivindicació d’un nou marc de democràcia avançada, on troben solució els problemes socials i nacionals irresolubles en la actual Constitució monàrquica. D’ahí que els republicans del País Valencià i de tot l’estat participem d’un moviment que intervé en les grans qüestions polítiques i socials que afecten el nostre poble, des de les nostres idees comunes. El nostre és un moviment plural i democràtic que no és patrimoni de cap força ni ideologia concreta, on tenen cabuda totes les posicions que accepten treballar conjuntament des del mínims comuns. NOSTRES REIVINDICACIONS. - PER LA SOBIRANIA. El moviment per la III República es pronuncia pel reconeixement del dret dels pobles de l’Estat, també del valencià, a l’autodeterminació, la qual cosa implica la sobirania del nostre poble per a decidir sobre la seua relació amb la resta de pobles de l’Estat. Al País Valencià ens manifestem per la unitat de la llengua i les relacions d’amistat amb els pobles amb qui la compartim. - PER LA PAU. També ens pronunciem per la sobirania front als poders imperials, la qual cosa és incompatible amb la pertinència a blocs militars com l’OTAN, l’existència de bases militars com ara la de Bètera, o les intervencions en estats sobirans (Iraq, Afganistan, Haití, El Líban, ...). Considerem plenament vigent la renúncia a la guerra com a instrument de la política exterior, recollit en la Constitució de la II República. - PELS DRETS SOCIALS I LABORALS. Així mateix, les organitzacions per la República ens manifestem per en defensa dels drets de les treballadores i treballadors, i, per tant, la millora de les condicions laborals, de les pensions, dels drets socials i una fiscalitat progressiva estan entre els nostres objectius. - EN DEFENSA D’ALLÒ PÚBLIC. L’esperit republicà inclou igualment la defensa d’allò públic i col.lectiu com a base d’un estat democràtic i socialment avançat. Per això reivindiquem el caràcter públic de l’ensenyament, la sanitat, el transport, els serveis socials i dels serveis públics en general, per la qual cosa ens hem oposat i ens oposarem a les privatitzacions i el desviament de fons públics cap als negocis privats, com ara l’ensenyament concertat. - PER LA LAICITAT. Com a republicans reivindiquem un estat laic, per la qual cosa exigim la derogació del Concordat amb el Vaticà, l’eixida de la religió de l’ensenyament i la separació efectiva de l’Estat i les confessions religioses. Les creences i pràctiques religioses deuen quedar en l’àmbit privat. - EN DEFENSA DEL TERRITORI. Les organitzacions republicanes valencianes no podem acceptar la destrucció del nostre territori, amb l’aplicació de polítiques destructives i insostenibles, en ares al benefici privat immediat. Rebutgem que siga progrés la destrucció del nostre patrimoni ens oposem a la construcció descontrolada i als transvasaments per a fer-la possible. En definitiva, concebem la lluita per la República com la lluita per fer possibles els anhels de progrés i justícia del nostre poble, perquè l’aspiració republicana sempre ha estat vinculada a la idea de progrés social. NOSTRE COMPROMÍS. Els republicans i republicanes valencians i les nostres organitzacions ens comprometem a seguir organitzant-nos i lluitant, tant al País Valencià com junt als de la resta de l’Estat, per a fer possibles aquestes aspiracions, amb la proclamació de la III República. |