RECTIFICAR ÉS DE SAVIS Cal dir a les primeries que hom està rebent amb una certa satisfacció les darreres manifestacions del PSPV?-PSOE referents a la més que possible ampliació del Port, pronunciant-se, a tenor de les seues propostes per dur a terme aquesta ampliació - una nova ZAL? -al Port de Sagunt. Clar que una cosa és allò que es diu quan es mana i una altra ben diferent quan s'està en l'oposició. I m'agradaria recordar en aquest sentit i cenyint-me a aquest cas concret, algunes coses. Així, a l'any 1984 Joan Lerma propiciava la ZAL i la destrucció de La Punta, mentre Manuel Girona d'altra banda, llavors alcalde de Sagunt, continuava per aquelles dates, o unes altres molt pròximes, reclamant el tren de bandes en calent per a Sagunt i pegant cartells ad hoc a una València, com sempre majoritàriament indiferent a tot allò que no siga mirar-se el melic - "vint duros i tartaneta" - o fer-li costat servil al poder mesetari, tot i que el desmantellament de la siderúrgia de Sagunt - molt més moderna - en la pugna en què es trobava amb els Alts Forns de Biscaia, estava més que cantat. I de no res va servir tampoc en acabant una vegada consumada aquesta desfeta, més política que justa, el fet de què l'Ajuntament de Sagunt en ple demanara per unanimitat la instal.lació de la ZAL al seu Port - cal recordar que regit aleshores i ara per la mateixa autoritat portuària que el de València -, aprofitant la qran quantitat de terreny que hi havia restat inservible i donant-li així una eixida al consegüent atur produït. El propi conseller del PSPV?-PSOE, Eugeni Burriel, a més segurament de fer-lo per escrit, va desautoritzar públicament a Manuel Girona, si no recorde mal, a un debat al "Club Diario Levante" al qual em trobava present. Ara no obstant que ja no s'està en el govern autonòmic, sembla que les coses es veuen de manera diferent. Sobretot si atenem les declaracions del seu portaveu municipal, Rafa Rubio, i les encara recents - del propassat 26 de maig - del "Secretario de Estudios y Programas" d'aquest partit, Carlos González Triviño, el qual ve a dir quasi exactament en allò pertocant al Port i la seua expansió incontrolada, el mateix que es deia al programa municipal d'EUPV de 1999 al Cap i Casal, el qual per cert em va tocar fer. (Una organització que - parle exclusivament des del desengany - pel que fa a la seua tasca municipal a l'Ajuntament de València, es limita a la denúncia crítica. Legítima i correcta, si, però insuficient. No basta amb dir allò que els demés han fet o fan malament, sinó que a més cal dir el que en realitat es tindria que fer i com fer-ho. I quan s'està orfe d'idees açò és realment complicat.) Així que entre unes coses i altres, entenc perfectament allò de "Nosaltres, ex-valencians". Al capdavall i com deia el Jardí, jo també acabaré en Escandinàvia. JOSEP VICENT BERGON de l’ACR Constantí Llombart